पिछले हफ़्ते मैं चीन की राजधानी बीजिंग में था। मेरे पहुंचने के दो दिन पहले ही चीन की संसद ने अपने मुल्क़ के संविधान में उस संशोधन को सर्व-सम्मति से मंजूरी दी थी, जिसके बाद किसी भी व्यक्ति के राष्ट्रपति पद पर अधिकतम दो बार बने रहने की सीमा ख़त्म हो गई है। चीन के मौजूदा राष्ट्रपति शी जिनपिंग के आजीवन अपने पद पर बने रहने की संभावनाओं-आशंकाओं के बीच भारत में हम कुछ महीनों से डूब-उतरा रहे हैं। तब से, जब इस साल की शुरुआत में चीन की कम्युनिस्ट पार्टी के क़रीब दो सौ शिखर नेताओं ने ज़रा गुपचुप तरीके से चीन का संविधान बदलने की जुगत बिठाई थी। हमें लग रहा है कि अब जिनपिंग तानाशाह हो जाएंगे और चीन की साम्राज्यवादी महत्वाकांक्षाओं को ऐसे पंख लग जाएंगे कि भारत तो भारत, अमेरिका तक को उसकी उड़ान पर काबू पाना दिक्क़त भरा होता जाएगा।